b'\n_START_ARTICLE_\nMaroko liaudies j\xc4\x97g\xc5\xb3 socialist\xc5\xb3 s\xc4\x85junga\n_START_PARAGRAPH_\nMaroko liaudies j\xc4\x97g\xc5\xb3 socialist\xc5\xb3 s\xc4\x85junga (USFP, pranc. Union socialiste des forces populaires:, arab.: Al ittihad alishtiraki lilqowati ashaabia) \xe2\x80\x93 Maroko kairioji politin\xc4\x97 partija.\n_START_SECTION_\nIstorija\n_START_PARAGRAPH_\n1944 m. Mehdis Ben Barka ir Aberahimas Buabidas \xc4\xafk\xc5\xabr\xc4\x97 partij\xc4\x85 Istiklial (Maroko Nepriklausomyb\xc4\x97s partija), kuri vadovavo \xc5\xa1alies i\xc5\xa1laisvinimui. Ta\xc4\x8diau reali vald\xc5\xbeia 1955 m. buvo atiduota sultonui M. Ben Juzefui, kuris netrukus prad\xc4\x97jo pa\xc5\xbeeidin\xc4\x97ti politines teises._NEWLINE_1959 m. dalis kairi\xc5\xb3j\xc5\xb3 jud\xc4\x97jimo nari\xc5\xb3 \xc4\xafk\xc5\xabr\xc4\x97 Maroko nacionalin\xc4\x99 liaudies j\xc4\x97g\xc5\xb3 s\xc4\x85jung\xc4\x85 (UNFP). 1959 m. \xe2\x80\x93 1960 m. UNFP sekretoriato narys Abdela Ibrahimas buvo paskirtas ministr\xc5\xb3 tarybos pirmininku, A. Buabidas \xe2\x80\x93 pirmininko pavaduotoju ir ekonomikos bei finans\xc5\xb3 ministru. 1960 m. UNPF nugal\xc4\x97jo regionini\xc5\xb3 savivaldybi\xc5\xb3 ir komun\xc5\xb3 rinkimuose, ta\xc4\x8diau neteko viet\xc5\xb3 vyriausyb\xc4\x97je._NEWLINE_1962 m. II partijos kongrese nutarta boikotuoti nedemokratin\xc4\xaf konstitucin\xc4\xaf referendum\xc4\x85, kuriuo \xc4\xafteisinta monarchija. 1963 m. A. Buabidas ir M. Ben Barka i\xc5\xa1rinkti \xc4\xaf parlament\xc4\x85, bet netrukus partijos vadovai buvo suimti, o M. Ben Barka 1965 m. pagrobtas Pary\xc5\xbeiuje ir dingo be \xc5\xbeinios._NEWLINE_1970 m. UNPF ir Istiqlal pasiprie\xc5\xa1ino dar vienam konstituciniam referendumui, o 1973 m. keliasde\xc5\xa1imt UNPF kovotoj\xc5\xb3 buvo nuteisti mirties bausme u\xc5\xbe pasik\xc4\x97sinim\xc4\x85 prie\xc5\xa1 valstyb\xc4\x99. 1975 m. partijos pirmuoju sekretoriumi i\xc5\xa1rinktas A. Buabidas. Ta\xc4\x8diau represijos prie\xc5\xa1 partij\xc4\x85 t\xc4\x99s\xc4\x97si \xe2\x80\x93 netrukus Kasablankoje buvo nu\xc5\xbeudytas vienas i\xc5\xa1 Centrinio sindikato (profs\xc4\x85jung\xc5\xb3) lyderi\xc5\xb3 ir partijos steig\xc4\x97j\xc5\xb3 Omaras Ben\xc5\xbeelunas. Tai suk\xc4\x97l\xc4\x97 marokie\xc4\x8di\xc5\xb3 pasipiktinimo bang\xc4\x85. Po trij\xc5\xb3 dien\xc5\xb3, 1975 m. gruod\xc5\xbeio 21 d. buvo \xc4\xafkurta Jaunimo Itihadija._NEWLINE_1979 m. dalis UNPF nari\xc5\xb3 \xc4\xafk\xc5\xabr\xc4\x97 nauj\xc4\x85 partij\xc4\x85, kuri buvo pavadinta Maroko liaudies j\xc4\x97g\xc5\xb3 socialist\xc5\xb3 s\xc4\x85junga \xe2\x80\x93 USFP. 1981 m. bir\xc5\xbeelio 20 d. buvo u\xc5\xbedrausti USFP laikra\xc5\xa1\xc4\x8diai \xe2\x80\x9eAl Moharir\xe2\x80\x9c ir \xe2\x80\x9eLib\xc4\x97ration\xe2\x80\x9c, suimti visi Politinio biuro nariai._NEWLINE_1991 m. paskelbtas USFP ir Istiqlal partij\xc5\xb3 viening\xc5\xb3 veiksm\xc5\xb3 manifestas. Bet 1992 m. buvo nu\xc5\xbeudytas partijos lyderis A. Buabidas, partijos vadovais i\xc5\xa1rinkti Abderahmanas Jusufis ir Mohamedas Eljazgis._NEWLINE_1993 m. sudarytas demokratinis blokas Koutla, jungiantis UNPF, Istiqlal, PPS ir OADP. 1998 m. buvo sudaryta A. Jusufio vadovaujama vyriausyb\xc4\x97._NEWLINE_2001 m. \xc4\xafvyko VI partijos kongresas, pri\xc4\x97m\xc4\x99s nauj\xc4\x85 veiksm\xc5\xb3 program\xc4\x85._NEWLINE_2002 m. parlamento rinkimuose USPF laim\xc4\x97jo 50 viet\xc5\xb3 i\xc5\xa1 325 Atstov\xc5\xb3 r\xc5\xabmuose ir tapo did\xc5\xbeiausia parlamento partija. Kartu su 48 vietas gavusia Nepriklausomyb\xc4\x97s partija suformavo Driso D\xc5\xbeetu vyriausyb\xc4\x99.\n_START_SECTION_\nStrukt\xc5\xabra\n_START_PARAGRAPH_\nTuri vietines organizacijas visose Maroko provincijose. Auk\xc5\xa1\xc4\x8diausias organas \xe2\x80\x93 Kongresas, \xc5\xa1aukiamas kas 5 metai. Jame renkamas Politinis biuras, sudaroma administracin\xc4\x97 komisija ir Centro komitetas. Pagrindini\xc5\xb3 veikoos sri\xc4\x8di\xc5\xb3 politik\xc4\x85 formuoja Temin\xc4\x97s komisijos ir sektoriai. Partijoje veikia Jaunimo organizacija Chabiba Ittihadia, moter\xc5\xb3 organizacija Femme Ittihadia, Savivaldybi\xc5\xb3 fondas, \xc5\xbdem\xc4\x97s \xc5\xabkio fondas, Profs\xc4\x85jung\xc5\xb3 komisija ir kiti padaliniai._NEWLINE_Socialist\xc5\xb3 Internacionalo nar\xc4\x97 nuo 1991 m.'